የቻይና መንግሥት በአዳማ ለሚገነባው የማሽነሪዎች ማምረቻ ኢንዱስትሪ ፓርክ የ250 ሚሊዮን ዶላር ብድር ፈቀደ
በቻይና የሁናን ግዛትና በኢትዮጵያ መንግሥት የእሽሙር ሽርክና (ጆይንት ቬንቸር) ስምምነት መሠረት፣ የቻይና መንግሥት በአዳማ ከተማ ሊገነባ ለታቀደው የማሽነሪዎችና ልዩ ልዩ ቁሳቁሶች ማምረቻ ኢንዱስትሪ ፓርክ ግንባታ የሚውል የ250 ሚሊዮን ዶላር ብድር እንዲለቀቅ መፍቀዱ ተገለጸ፡፡የቻይናው ኢምፖርትና ኤክስፖርት ባንክ (አግዚም ባንክ ኦፍ ቻይና) ለኢንዱስትሪ ፓርኩ የተጠየቀውን ገንዘብ ለማበደር መፍቀዱን ተከትሎም፣ ሰኞ ሚያዝያ 2 ቀን 2009 ዓ.ም. በአዲስ አበባ ሒልተን ሆቴል በተካሄደው የኢትዮ-ሁናን የኢንቨስትመንት ትብብር ፎረም ስምምነቶች ተፈርመዋል፡፡ በዚህ መሠረት የኢትዮ-ሁናን ኢንዱስትሪ ፓርክ ኦፕሬሽንና ማኔጅመንት ስምምነት የተፈረመ ሲሆን፣ ከኢትዮጵያ ወገን የኢንዱትሪ ፓርኮች ልማት ኮርፖሬሽን፣ ከቻይኖቹ ወገን ሻንግሻ ኢኮኖሚክ ኤንድ ቴክኒካል ዲቨሎፕመንት ግሩፕ ኩባንያ ስምምነቱን ፈርመዋል፡፡ የፓርኩን ግንባታም የቻይናው ተቋራጭ ሲጂሲኦሲ ተረክቧል፡፡የኢንዱስትሪ ፓርኮች ልማት ኮርፖሬሽን ዋና ሥራ አስፈጻሚ አቶ ሲሳይ ገመቹ እንዳስታወቁት፣ ከአንድ ዓመት ባነሰ ጊዜ ፓርኩን ገንብቶ እንዲያስረክብ የተመረጠው የቻይናው ተቋራጭ ከመመረጡም በተጨማሪ፣ የቻይናው ባንክ ለፓርኩ ግንባታ የሚያስፈልገውን ገንዘብ ለማበደር ተስማምቷል፡፡ በመሆኑም በአጭር ጊዜ ውስጥ 250 ሚሊዮን ዶላር ተለቆ ግንባታ እንደሚጀመር አቶ ሲሳይ አስታውቀዋል፡፡ በኢንዱስትሪ ፓርኩ ቻይናውያን ብቻ ሳይሆኑ፣ ኢትዮጵያውያን ኢንቨስትሮችና የሌሎች አገሮች ባለሀብቶች እንዲገቡ መንግሥት ማቀዱን ገልጸዋል፡፡በአዳማ የሚገነባው ኢትዮ-ሁናን ኢንዱስትሪ ፓርክ ዋና ተግባሩ ልዩ ልዩ ማሽነሪዎችን ማምረት እንደሆነ ያስታወቁት፣ የኢኮኖሚ ውጤታማነት ዘርፍ ኃላፊ ሚኒስትር አርከበ ዕቁባይ (ዶ/ር) ኢንዱስትሪ ፓርኩ ትልልቅ አምራቾች የሚቀላቀሉት እንደሚሆን ገልጸዋል፡፡የኢትዮጵያ ኢንቨስትመንት ኮሚሽን ኮሚሽነር አቶ ፍፁም አረጋ በበኩላቸው፣ በቻይና ግዙፍ የሚባሉ አምራቾች በኢንዱስትሪ ፓርኩ ውስጥ በመግባት ለማምረት ፍላጎት ማሳየታቸውን ገልጸዋል፡፡ ከእነዚህ መካከል ፉቶን ሳኒ የተባለው የተሽከርካሪዎች አምራች ኩባንያ፣ ቲቢኢኤ ሳውዘርን ፓወር ትራንስሚሽን ኤንድ ዲትሪቢዩሽን ኢንዱስትሪ ግሩፕ ይገኙበታል፡፡ ከሁለቱ ኩባንዎች በተጨማሪም ሁናን ቻንጋኦ የተባለው ኩባንያም ከኢንቨስትመንት ኮሚሽን ጋር የመግባቢያ ስምምነት በመፈራረም በፓርኩ የሚገቡ የመጀመሪያዎቹ ኩባንያዎች ለመሆን ፍላጎት አሳይተዋል፡፡122 ሔክታር መሬት የሚያካልለው የኢትዮ-ሁናን ኢንዱስትሪ ፓርክ ትራንስፎርመሮችን፣ የፉቶን ተሽከርካሪዎችን፣ የተለያዩ የኤሌክትሪክ ቁሳቁሶችንና የመሳሰሉ የኢንዱስትሪ ማሽነሪዎች በማምረት እንደሚሠራ ሲጠበቅ፣ በኢትዮጵያና በቻይና መንግሥታት ድርሻ የሚተዳደር የሽርክና ተቋም ይሆናል፡፡በኢትዮጵያ መንግሥትና በሁናን ግዛት መካከል የሁለትዮሽ የኢኮኖሚ ቋሚ ኮሚቴ እንዲመሠረት የሚያስችል የመግባቢያ ስምምነት ከመፈረሙም በተጨማሪ፣ የኢንቨስትመንት ኮሚሽንና የሁናን ግዛት ኮሜርስ ዲፓርትመንት የመግባቢያ ስምምነቱን ተፈራርመዋል፡፡ ከአንድ ዓመት በላይ በዘለቀው ድርድር ሒደት ከሁለቱ ወገን በየተራ ከፍተኛ ባለሥልጣናት በቻይናና በኢትዮጵያ እየተገናኙ ተነጋግረዋል፡፡ 